text: 250 syge ansatte søger hjælp
  30 marts 2011 kl. 12.55
  Mere 250 syge ansatte fra LM Wind Power har indtil videre søgt om hjælp i forbindelse med styren-sagen.
  Giftsagen hos vindmølle-vinge virksomheden LM Wind Power har indtil nu fået 250 tidligere ansatte, der har arbejdet i styren og andre opløsningsmidler, til at søge hjælp. Det skriver avisen.dk.
  133 har kontaktet fagforbundet 3F, mens 121 har ringet til LM Wind Powers egen hotline. 
  Forbundet Dansk Metal har fået 5 henvendelser, mens Det Faglige Hus har fået 9 henvendelser, hvor tidligere ansatte har problemer med udflåd fra næse, hovedpine, hukommelsesproblemer, kronisk forkølelse og mistanke om kræft.
  LM Wind Power's hotline har anbefalet 31 af de 121 personer til at søge læge.
  
  Eksperter efterlyser kræftundersøgelse
  Styren bruges blandt andet i glasfiberproduktionen af vindmøllevinger og både.
  Stoffet står på WHO's og Miljøministeriets liste over mulige kræft-stoffer, og det får nu førende medicinske eksperter i arbejdsmiljø til at opfordre Beskæftigelsesminister Inger Støjberg til at igangsætte en grundig undersøgelse af sammenhængen mellem kræft og det giftige opløsningsmiddel styren. 
  Inger Støjberg vil dog ikke umiddelbart sætte gang i en ny undersøgelse:
  - Arbejdsskadestyrelsen har sat en undersøgelse i gang. Når den er færdig, og jeg har læst rapporten, vil jeg tage stilling til, om det er nødvendigt at lave yderligere undersøgelser, siger Inger Støjberg til DR.
  